Robert Sheehan

Robert Sheehan (* 7. január 1988, Port Laoise, Laois, Írsko) je írsky herec, známy z televíznych seriálov ako Misfits (20092010), Love/Hate (20102013), Mestečko Fortitude (2017) a Umbrella Academy (20192024).

 Detstvo a mladosť 
Sheehan sa narodil v meste Port Laoise, v grófstve Laois v Írsku a je najmladší z troch detí. Jeho otec pracoval ako policajt.

V škole hrával na bendžo, bodhrán a lyžice. Zúčastňoval sa aj tradičného hudobného festivalu Fleadh Cheoil.

Základnú školu navštevoval v St. Paul’s v jeho rodnom meste. Na strednú školu chodil na Ballyfin College. Keďže si nebol istý, či sa dokáže herectvom uživiť, rozhodol sa študovať film a televíziu na Galway-Mayo Institute of Technology. Počas štúdia však vynechal niekoľko mesiacov výučby kvôli natáčaniu filmu Summer of the Flying Saucer, čo viedlo k tomu, že neurobil skúšky z prvého ročníka a nakoniec sa rozhodol nepokračovať v štúdiu.

 Kariéra 
Sheehan sa začal venovať herectvu už na základnej škole, keď hral Olivera v hre Oliver Twist. Vo štrnástich získal rolu vo filme Song for a Raggy Boy, kvôli ktorej tri mesiace nakrúcal v Corku. V mladosti účinkoval aj v divadle Laois Open Door a v šestnástich sa objavil v austrálskom seriáli Foreign Exchange.

V roku 2009 sa predstavil v hlavnej úlohe vo filme Cherrybomb, po boku hercov ako Rupert Grint a Kimberley Nixon a v troch častiach filmu Vraždy v Yorkshire, ktoré výrazne posunuli jeho hereckú kariéru. V rovnakom roku získal aj hlavnú úlohu v televíznom seriáli Misfits, kde stvárnil postavu Nathana Younga. Za svoj herecký výkon bol Sheehan nominovaný na cenu BAFTA. Po jeho účinkovaní v seriáli, si zahral v ďalšom úspešnom seriáli – Love/Hate, v ktorom účinkoval tri série a vyslúžil si dve nominácie prestížne írske ocenenie IFTA.

Po boku hercov ako Ron Perlman, Nicolas Cage a Christopher Lee si zahral vo filme Hon na čarodejnice z roku 2011. O rok neskôr, sa objavil v druhej sérii kriminálneho seriálu, Accused.

V roku 2013 stvárnil postavu Simona Lewisa, vo filme Nástroje smrteľníkov: Mesto z kostí, v ktorom si tiež zahrali Lily Collins, Jonathan Rhys Meyers, Jamie Campbell Bower, Kevin Zegers a Lena Headey.

V roku 2015 si zahral v hororovom trilleri The Messenger, po boku herečiek ako Joely Richardson a Lily Cole. Koncom roka 2015 stvárnil Richarda III. v Nunnovej inscenácii The Wars of the Roses, ktorú označil za jednu zo svojich najvýznamnejších divadelných úloh.

V roku 2017 si zahral v komédii The Song of Sway Lake a tiež sa objavil v druhej sérii seriálu Fortitude. O rok neskôr, si zahral v televíznom seriáli Génius.

V rokoch 2019 až 2024 účinkoval v populárnom televíznom seriáli Umbrella Academy, ktorý produkoval a prevádzkuje Netflix.

V roku 2021 Sheehan vydal svoju prvú knihu poviedok Disappearing Act. V roku 2022 bol obsadený do zápornej postavy menom Draygan vo filme Red Sonja, ktorý bol natočený v roku 2025.

 Súkromný život 
Sheehan žije v West Cork. Predtým žil aj v Londýne a Los Angeles.

Sheehan otvorene hovoril o tom, že keď bol mladší, experimentoval so svojou sexualitou, ale identifikuje sa ako heterosexuál.

Od marca 2014 do októbra 2018 bol vo vzťahu s herečkou Sofiou Boutella.

 Iné projekty 

 Externé odkazy 



 Zdroj 

Kategória:Írski filmoví herci
Kategória:Írski televízni herci
Kategória:Írski divadelní herci